એની વે, તમે ગોવાથી કરેલા પ્રાઇવેટ વાહનમાં મોડામાં મોડા 8 વાગ્યા સુધી ભગવાન મહાવીર વાઇલ્ડ લાઇફ અભ્યારણ્ય સુધી પહોંચી જાવ તો બહેતર રહેશે કેમકે દુધસાગર ફોલ્સ જીપ બુકિંગ સેન્ટર પર વહેલી સવારથી જ લાંબી કતારો લાગેલી હોય છે. અહીંથી તમારે પ્રાઇવેટ વાહન છોડીને ફોલ્સ સુધી પહોંચવા જીપ બુક કરાવવી પડશે. એક જીપમાં 6થી 7 પ્રવાસીઓને લઈ જવામાં આવે છે જેનો એક જીપદીઠ રૂપિયા 1200થી લઈને રૂપિયા 1400 સુધીનો ચાર્જ લેવાય છે. આ બુકિંગ સેન્ટર 9વાગ્યે ખુલે છે અને બપોરના 3 વાગ્યે બંધ કરી દેવામાં આવે છે. ફોલ્સ સુધીનો માર્ગ ગોવા ફોરેસ્ટ ડિપાર્ટમેન્ટ દ્વારા સંચાલિત છે, તેથી તમારે અહીં એન્ટ્રી ફી અને લાઇફ જેકેટ લેવાની વ્યવસ્થા કરવી પડશે. સાથે પ્રોફેશનલ કેમેરા માટે અલગથી પરમીટ લેવી પડે છે. માત્ર પ્રોફેશનલ કેમેરા ફી સિવાયના બધા ચાર્જ એકદમ નોમિનલ છે.